“Ek wil net by hom weet: Leef Liam nog? Het hy kos in sy maag; het hy saans ’n kombers waaronder hy slaap? Dis al wat ek van hom soek,” sê Cheinelle, wat verlede jaar besluit het om ná ’n huwelik van 23 jaar van Nantes te skei.
Sy onthou die laaste keer dat sy Liam se stem gehoor het. Dit was die Maandagoggend in November verlede jaar toe Nantes veronderstel was om die seuntjie terug te bring nadat hy ’n week lank in sy pa se sorg op die buurdorp Kestell was.
“Hy het gesê ek moet in my kamerasak kyk. Daar is ’n verrassing vir my.” Toe sy die kamerasak kort daarna by ’n vriend van Nantes kry, het Cheinelle ’n skokontdekking gemaak.
Daarin was ’n string van Liam se blonde hare, met ’n rekkie vasgemaak en die punte geskroei. “Ons het nooit die blonde stertjie agter in Liam se nek geknip nie,” verduidelik sy. “Ek dink Nantes het net altyd gedink dis oulik.”
“Hy het toe nog ’n goeie werk in die boubedryf gehad, maar op ’n dag het hy net van die site weggestap, en daar sit ons toe albei sonder werk.”
Cheinelle, wat nou as ’n assistent by ’n handelaar in nywerheidsonderdele werk, vertel sy het gou weer ’n werk gekry, maar sy beweer Nantes het geen poging aangewend om werk te soek nie. “Dan kom ek saans by die huis en hy het heeldag in sy onderbroek voor die rekenaar sit en speletjies speel,’’ vertel sy.
Nantes kon dit nie aanvaar dat sy van hom wil skei nie. “Hy het gesmeek vir ’n tweede kans,” sê Cheinelle, maar sy het nie daarvoor kans gesien nie.
“Ek het gesê ek kan nie nou vir hom ja of nee sê nie. Ons behandel mekaar met respek om die kinders se onthalwe en kyk wat die toekoms inhou.”
“Nantes het my sleggesê,” beweer sy. “Hy het gesê hy weet ek het ’n verhouding met ’n ander man – wat ek nie gehad het nie.”
Hy het ’n bestuurspos by ’n insleepdiens en woon saam met haar en haar dogters hier in die woonstel op die derde verdieping. “As dit nie vir Leon was nie, weet ek nie wat ek sou gedoen het nie. Ek het al baie vir hom gesê ek is lus om hier af te spring.”
“My oudste vat dié ding verskriklik swaar. Sy is stil en teruggetrokke. Sy het gesê sy sal haar pa nie vergewe nie, maar sy is ’n Christen, so haar siel móét hom vergewe.”
Hy het daar in ’n sinkhuis gebly en los werk gedoen. Sers. Mmako Mophiring, die plaaslike polisiewoordvoerder, bevestig Liam was nie by hom nie.
Tog bly sy aan die hoop vasklou dat sy weer haar laatlam sal kan vashou. “Al wat my nou aan die gang hou, is die gewag vir daardie oproep wat sê: ‘Ons het Liam gekry.’ ”